OBH 3051/1995.
Az állampolgári jogok országgyűlési biztosának jelentése
Ügyintéző: dr. Kubinyi Katalin

A vizsgálat megindítása
A panaszos beadványában sérelmezte, hogy Tatán a szociális otthonban nem tudtak férjének és neki házaspári szobát biztosítani, ezért Kisbérre kerültek és így távol vannak férje rokonaitól. 

A panaszos sérelmezte továbbá, hogy a Kisbéren lévő szociális otthonban a tisztálkodáshoz és mosáshoz szükséges szereket maguknak kell megvenni, ezt az otthon nem biztosítja számukra.  A panaszos az otthon étrendjét sem tartotta megfelelőnek, főként a gyümölcsöt hiányolta.

Az Alkotmány 70/E. § (1) bekezdésében rögzített szociális biztonsághoz és ellátáshoz való jog sérelmének veszélyére tekintettel került sor az ügyben a vizsgálat megindítására. 

A megállapított tényállás
A panaszos és férje a Kisbér Város Önkormányzatának tulajdonában lévő és fenntartása alatt működő " Őszi Napfény " Egyesített Szociális Intézet lakói. Ezt megelőzően Tatán éltek, de az itteni szociális otthonban nem volt házastársi szoba, ezért kerültek Kisbérre.  Ez a helyzet azért sérelmes a számukra, mert a panaszos férje süketnéma és rokonai, akikkel egyáltalán kapcsolatot tudna tartani, Tatán élnek. 

A vizsgálat során megállapítható volt, hogy a Tatán lévő Idősek Otthona a Komárom-Esztergom Megyei Önkormányzat felügyelete alatt működik. Az Idősek Otthona két épületben van /Fényes fasor 2. és Kócsi út 11. szám/, de mindegyik épületben csak 4-5 ágyas szobák vannak, házastársi szobák egyáltalán nincsenek. 
A panasz további részével kapcsolatban Kisbér város jegyzőjétől soron kívüli vizsgálatot kértem.  A jegyző kérésemre elküldte a szociális otthon házirendjét. A házirend 23. pontja a következőket tartalmazza: " A személyes higiéniához kapcsolódó alapvető tisztálkodási szereket /mosdószappan, WC-papir, fogkefe, fogkrém, sampon/ a tényleges szükségletnek megfelelően az otthon biztosítja." 
A panaszos beadványában ezzel szemben az szerepel, hogy havonta 2 WC papírt /200 forint/, 2 szappant /100 forint/, 1 nagy sampont /150 forint/ és 1 fogkrémet /60 forint/ nekik maguknak kell megvenni, mert az intézet  nem biztosítja számukra ezeket az alapvető szereket sem. A borotválkozáshoz szükséges szereket / 500 forint/ is ők veszik meg a saját pénzükből.

Az otthon házirendje a mosásra vonatkozóan nem tartalmaz rendelkezést. Ebből az állapítható meg, hogy ez a kérdés a házirendben nincs rendezve.  Kisbér város jegyzője arról tájékoztatott levelében, hogy a gondozottak ruházatának tisztításáról az intézet gondoskodik. Ez azonban a levélből kitűnően nem jelenti a kézi mosást igénylő ruhadarabok mosását. Így tehát ez a kérdés nem megoldott.

A beadványban érintett következő probléma az étkezéssel kapcsolatos. Kisbér város jegyzője kérésemre soron kívüli vizsgálatot végeztetett, melyről elküldte az értékelő jelentést. A jelentés szúrópróbaszerűen kiválasztott nyári, téli, őszi hónapokból 10-10 nap ellenőrzéséről szól. A napok adatainak számítása az étlapok illetve az élelmiszer anyag-kivételezési bizonylat alapján az egésznapos közétkeztetésre felhasznált mennyiség és a tényleges étkező létszám figyelembevételével történt. Az ellátottak nyersanyagnormáját 1995. évre a 6/1995. /I.l8./ számú képviselő-testületi határozat 118 forint/nap, 1996. évre a 149/1995./XII.l9./ számú képviselő-testületi határozat 140 forint/nap állapította meg. 
A vizsgálat kiterjedt a tápanyag összetételre, a fehérje, zsír, szénhidrát arányára. 

A vizsgálat a nyári, őszi és téli időszakban külön-külön értékelte a különböző élelmiszer csoportok felhasználását is. Az 1995. 08.05. - 08. 14-ig terjedő időszakra vonatkozóan megállapította, hogy a húskészítmények felhasználása az előírtnál magasabb volt, tej, mint fontos kalciumforrás, szinte minden nap szerepelt az étlapon, a cukor felhasználás meghaladta a javasolt mennyiséget, étolajat használtak a zsír helyett, a hüvelyes fogyasztás magasabb volt az előírtnál. Hiányosságként ebben az időszakban az volt megállapítható, hogy a margarin, a zöldség és a gyümölcs fogyasztása az előírtnál alacsonyabb volt. Az 1995. 10.07- 10.16-ig terjedő időszakra vonatkozó megállapítások: hús-készítményből az előírtnál magasabb, belsőség, hal, sajt, túró fogyasztása alacsonyabb, közelítő a tojás, liszt, kenyér, margarin zöldség fogyasztása és magasabb a fogyasztás cukorból és étolajból.
A téli időszak /1996. 01.08.- 01.17. között/ jellemzői: a húskészítmény fogyasztása magasabb, hiányzik a belsőség, hal, gyümölcs, kevés a rizs, sajt és burgonya felhasználása, a tej, kenyér és zöldség közepes fogyasztást mutat, magasabb a felhasználás cukorból, lisztből és hüvelyesből.

A jogszabályi háttér és az érintett alkotmányos jogok
2/1994. /I. 30./ NM rendelet a személyi gondoskodást nyújtó intézmények szakmai feladatairól és működésük feltételeiről.
7. § (3). Az étkezés keretében biztosított élelmiszer-nyersanyagok energia- és tápanyag tartalmának alsó értékeit az 5. számú melléklet tartalmazza. Az 5. számú melléklet szerint a felhasználási minimum 1 főre 10 napra gyümölcsből 4000 gr.
50. § A bentlakásos intézmény a textiliával való ellátás keretében, valamint a személyi higiéné biztosítása érdekében gondozottanként
	b. / ... valamint a tisztálkodáshoz szükséges anyagokat, eszközöket szükség szerint 	biztosítja.
A szociális biztonsághoz és ellátáshoz való jog: " A Magyar Köztársaság állampolgárainak joguk van a szociális biztonsághoz: öregség, betegség, rokkantság, özvegység és árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak." /Alkotmány 70.E. § (1)./ 

"A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg." /Alkotmány 70/E. § (2)

A vizsgálat megállapításai
A panasznak az első része a házaspárnak Kisbéren történő elhelyezésére vonatkozik. Megállapítható, hogy a panaszos és férje nem kerültek hátrányos helyzetbe azáltal, hogy Kisbéren azt Őszi Napfény Egesített Szociális Intézetbe helyezték el őket. Tatán - ahol korábbi lakóhelyük volt és rokonaik is élnek - nincs házastársi szoba az Idősek Otthonában, így tehát a közös szoba csak Kisbéren volt biztosítható számukra.

Megállapítható, hogy ez az elhelyezés a panaszos és férje érdekét szolgálja, alkotmányos jog sérelmét nem eredményezi.

A panasz további részével kapcsolatban megállapítható, hogy a 2/1994. /I.20./ NM rendelet 50. §-ban meghatározott tisztálkodáshoz szükséges anyagokat és eszközöket a panaszos és házastársa  nem kapják meg, ezekről az intézmény nem gondoskodik. 
Megállapítható, hogy a 2/1994. /I. 30./ NM rendelet 5. számú mellékletében meghatározott mennyiségű gyümölcsnél jóval kevesebbet kapnak a gondozottak az intézményben.
Megállapítható, hogy az otthon házirendje a mosásra vonatkozóan rendelkezést nem tartalmaz. 

Ajánlások
1. Felhívom a Kisbér Város Önkormányzatát képviselő polgármestert, mint a Kisbéren lévő Őszi Napfény Egyesített Szociális Intézmény fenntartóját, hogy gondoskodjon a 2/1994. /I.30./ NM rendeletben foglaltak maradéktalan betartásáról - különös tekintettel a tisztálkodó szerek biztosítására és az ételek összetételére - a szociális intézményben.

2. Felhívom továbbá a polgármestert arra is, hogy tegye meg a szükséges intézkedéseket annak érdekében, hogy az Őszi Napfény Egyesített Szociális Intézmény házirendje a gondozottak ruházatának mosására vonatkozó rendelkezéssel kiegészítésre kerüljön. 

Budapest, 1997. március 19.

Gönczöl Katalin